মুম্বই পুরসভার নির্বাচনে সম্ভাব্য বিচ্ছেদের আগে শরিক শিবসেনাকে আরও কোণঠাসা করল বিজেপি। নরেন্দ্র মোদী মন্ত্রিসভা সম্প্রসারণে শিবসেনার কাউকে তো নেওয়াই হয়নি। আজ মহারাষ্ট্র সরকারের সম্প্রসারণেও মাত্র দু’জন প্রতিমন্ত্রী নিয়ে সন্তুষ্ট থাকার বার্তা গেল উদ্ধব ঠাকরের কাছে। মোদী মন্ত্রিসভা সম্প্রসারণের এক দিন আগে মুখ্যমন্ত্রী দেবেন্দ্র ফডণবীস দিল্লিতে এসে বিজেপি সভাপতি অমিত শাহের সঙ্গে বৈঠক করে যান। সেখানেই অমিত জানান, শিবসেনাকে গুরুত্ব দেওয়ার প্রয়োজন নেই। এমনিতেই সামনের বছর মুম্বই পুরসভা নির্বাচনে শিবসেনা বিজেপির থেকে আলাদা হয়ে লড়ার প্রস্তুতি নিচ্ছে। সেই নির্বাচনেই উদ্ধব প্রমাণ করে দিতে চান, মুম্বইয়ে তিনিই ‘দাদা’। তার আগে আজ সম্প্রসারণে শিবসেনার কাউকে পূর্ণমন্ত্রী না করে বিজেপি বুঝিয়ে দিল, ‘দাদা’ তারাই। উদ্ধব আজ মহারাষ্ট্রের মন্ত্রিসভা সম্প্রসারণে ছিলেন না। যদিও তাঁর দুই প্রতিমন্ত্রী শপথ নিয়েছেন। দুর্নীতি-প্রসঙ্গে একনাথ খাড়সেকে সরিয়ে দেওয়ার পরে মন্ত্রিসভা রদবদল অনিবার্য হয়ে পড়ে। উদ্ধব তাঁর দল থেকে অন্তত এক জনকে পূর্ণমন্ত্রী করতে চেয়েছিলেন। কিন্তু বিজেপি তা নাকচ করে দেয়।